Brexit: 'Harde' een kom, lyk dit | Netwerk24
Brexit: 'Harde' een kom, lyk dit
13 Desember 2020 00:18
'n "Harde" Brexit lyk na 'n al hoe groter moontlikheid.
Boris Johnson in November verlede jaar met die bekendstelling van sy Konserwatiewe Party se verkiesingsmanifes. Foto: FRANK AUGSTEIN/AP
Sowel Ursula von der Leyen, president van die Europese Kommissie, as Boris Johnson, Britse premier, het Vrydag gesê dit lyk waarskynlik dat Brittanje die Europese Unie einde vanjaar sonder 'n ooreenkoms gaan verlaat.
Johnson het sakeondernemings aangeraai om reëlings te tref asof die onderhandelings sal misluk en Brittanje sal van Januarie ingevolge die Wêreldhandelsorganisasie se reëls met die EU sake doen. Dit sal volgens hom "wonderlik" vir Brittanje wees. "Ons sal kan doen net wat ons wil."
Die onderhandelings duur nog vandag voort, waarna Von der Leyen en Johnson sal besluit of dit voortgaan. Die premier het glo wel vir sy span onderhandelaars gesê hulle moet alles in hul vermoë doen om 'n ooreenkoms te bereik.
'n Parlementslid van sy Konserwatiewe Party het gesê Johnson sal "die saad van sy eie vernietiging" saai as hy die EU se posisie aanvaar. Sy geloofwaardigheid is onlosmaaklik aan die Brexit-proses verbind. Hy was die "gesig" van die suksesvolle referendumveldtog in 2016 en onder sy leiding en met sy belofte "om Brexit af te handel" het die Tories verlede jaar 'n historiese verkiesingsege behaal. Lede van sy eie party is skepties oor sy hantering van die koronaviruspandemie en as hulle hom ook van verraad oor Brexit beskuldig, kan sy dae getel wees.
Die grootste verskille is oor die "gelyke speelveld" vir sakeondernemings, hoe 'n ooreenkoms afgedwing sal word en toegang tot die Britse viswater. – Bloomberg, Reuters